**Lietošanas instrukcija: informācija lietotājam**

**Streptocīds, pulveris**

*Sulfanilamidum*

**Pirms šo zāļu lietošanas uzmanīgi izlasiet visu instrukciju, jo tā satur Jums svarīgu informāciju.**

Vienmēr lietojiet šīs zāles tieši tā, kā aprakstīts šajā instrukcijā, vai kā ārsts vai farmaceits Jums teicis.

- Saglabājiet šo instrukciju! Iespējams, ka vēlāk to vajadzēs pārlasīt.

- Ja Jums nepieciešama papildus informācija vai padoms, vaicājiet farmaceitam.

- Ja Jums rodas jebkādas blakusparādības, konsultējieties ar ārstu vai farmaceitu. Tas attiecas arī uz iespējamajām blakusparādībām, kas nav minētas šajā instrukcijā. Skatīt 4. punktu.

- Ja pēc 3‑5 dienām nejūtaties labāk vai jūtaties sliktāk, Jums jākonsultējas ar ārstu.

**Šajā instrukcijā varat uzzināt:**

1. Kas ir zāles Streptocīda pulveris un kādam nolūkam tās lieto

2. Kas Jums jāzina pirms zāļu Streptocīda pulveris lietošanas

3. Kā lietot zāles Streptocīda pulveris

4. Iespējamās blakusparādības

5 Kā uzglabāt zāles Streptocīda pulveris

6. Iepakojuma saturs un cita informācija

**1. Kas ir zāles Streptocīda pulveris un kādam nolūkam tās lieto**

Zāles Streptocīda pulveris ir sulfanilamīdu grupas preparāts, kas paredzēts lietošanai uz ādas. Aptur ādas infekciju (sastrutojumu) izraisošu baktēriju vairošanos. Lieto ādas infekciju ārstēšanai, ko izsauc minētās baktērijas.

Ja pēc 3‑5 dienām nejūtaties labāk vai jūtaties sliktāk, Jums jākonsultējas ar ārstu.

**2. Kas Jums jāzina pirms zāļu Streptocīda pulveris lietošanas**

**Nelietojiet zāles Streptocīda pulveris šādos gadījumos:**

- ja Jums ir alerģija pret sulfanilamīdu vai sulfanilamīda grupas zālēm;

- bērniem līdz 12 gadu vecumam;

- ja Jūs esat grūtniece vai barojat bērnu ar krūti.

**Brīdinājumi un piesardzība lietošanā**

Pirms zāļu Streptocīda pulveris lietošanas konsultējieties ar ārstu, farmaceitu vai medmāsu.

Lietojiet pārsēju, lai novērstu iespējamo ādas paaugstinātu jutīgumu pret gaismu (fotosensibilizāciju).

Ādas alerģiskas reakcijas gadījumā pulveri nekavējoties nomazgājiet ar tīru ūdeni.

**Citas zāles un Streptocīds, pulveris**

Pastāstiet ārstam vai farmaceitam par visām zālēm, kuras lietojat pēdējā laikā, esat lietojis vai varētu lietot.

Lietojot uz ādas, mijiedarbība ar citām zālēm nav zināma.

**Streptocīds, pulveris lietošana kopā ar uzturu, dzērienu un alkoholu**

Nav datu par uztura, dzērienu un alkohola ietekmi uz zāļu lietošanas efektivitāti un drošumu.

**Grūtniecība un barošana ar krūti**

Zāļu lietošanas drošība grūtniecības laikā nav pārbaudīta, tādēļ grūtniecības un barošanas ar krūti periodā to lietot nedrīkst (skatīt 4.3. apakšpunktu).

**Transportlīdzekļu vadīšana un mehānismu apkalpošana**

Zāles neietekmē spēju vadīt transportlīdzekļus un apkalpot mehānismus.

**3. Kā lietot zāles Streptocīda pulveris**

Vienmēr lietojiet šīs zāles tieši tā, kā aprakstīts šajā instrukcijā vai kā ārsts vai farmaceits Jums teicis. Neskaidrību gadījumā vaicājiet ārstam vai farmaceitam.

Zāles Streptocīda pulveris ir paredzētas lietošanai uz ādas.

*Pusaudži no 12 gadu vecuma, pieaugušie un gados vecāki cilvēki*

1‑2 reizes dienā inficēto ādas rajonu (brūci, čūlu) rūpīgi nomazgājiet un nosusiniet. Pārkaisiet ar pulveri infekcijas skartās ādas zonas. Apsaitējiet, lai novērstu iespējamo ādas paaugstinātu jutīgumu pret gaismu (fotosensibilizāciju).

Kad brūce sadzijusi, pārtrauciet lietošanu.

Ja, pēc 3‑5 dienām ilgas zāļu lietošanas, simptomi saglabājas vai pastiprinās, Jums jākonsultējas ar ārstu.

**Lietošana bērniem un pusaudžiem**

Zāles Streptocīda pulveris nedrīkst lietot bērniem līdz 12 gadu vecumam, jo nav pietiekamas informācijas par lietošanas drošumu.

**Ja esat lietojis zāles Streptocīda pulveris vairāk nekā noteikts**

Lietojot lokāli uz ādas, pārdozēšana maz iespējama. Nav ziņots par pārdozēšanas gadījumiem.

**Ja esat aizmirsis lietot zāles Streptocīda pulveris**

Nelietojiet dubultu devu, lai aizvietotu aizmirsto devu.

**Ja Jūs pārtraucat lietot zāles Streptocīda pulveris**

Priekšlaicīga lietošanas pārtraukšana var netieši veicināt brūcē esošo baktēriju vairošanos un sastrutojuma palielināšanos.

Ja Jums ir kādi jautājumi par šo zāļu lietošanu, jautājiet ārstam vai farmaceitam.

**4. Iespējamās blakusparādības**

Tāpat kā visas zāles, Streptocīda pulveris var izraisīt blakusparādības, kaut arī ne visiem tās izpaužas. Šajos gadījumos lietošana nekavējoties jāpārtrauc.

*Reti* (var skart līdz 1 no 1000 cilvēkiem):

• ādas alerģiska reakcija;

• nieze.

*Ļoti reti* (var skart līdz 1 no 10 000 cilvēkiem):

• dermatīts;

• Stīvensa-Džonsona sindroms;

• paaugstināts ādas jutīgums pret gaismu (ja brūci neapsaitē).

Ziņošana par blakusparādībām

Ja Jums rodas jebkādas blakusparādības, konsultējieties ar ārstu, vai farmaceitu vai medmāsu. Tas attiecas arī uz iespējamām blakusparādībām, kas nav minētas šajā instrukcijā. Jūs varat ziņot par blakusparādībām arī tieši Zāļu valsts aģentūrai, Jersikas ielā 15, Rīgā, LV‑1003. Tīmekļa vietne: www.zva.gov.lv.

Ziņojot par blakusparādībām, Jūs varat palīdzēt nodrošināt daudz plašāku informāciju par šo zāļu drošumu.

**5. Kā uzglabāt zāles Streptocīda pulveris**

Uzglabāt oriģinālā iepakojumā.

Uzglabāt bērniem neredzamā un nepieejamā vietā.

Nelietot pēc derīguma termiņa beigām, kas norādīts uz kastītes un trauciņa pēc „Derīgs līdz”.

Derīguma termiņš attiecas uz norādītā mēneša pēdējo dienu.

Neizmetiet zāles kanalizācijā vai sadzīves atkritumos. Vaicājiet farmaceitam, kā izmest zāles, kuras vairs nelietojat. Šie pasākumi palīdzēs aizsargāt apkārtējo vidi.

**6. Iepakojuma saturs un cita informācija**

**Ko zāles Streptocīda pulveris satur**

Aktīvā viela: sulfanilamīds. Trauciņš satur 5 g sulfanilamīda.

Citas sastāvdaļas: nav.

**Zāļu Streptocīda pulveris ārējais izskats un iepakojums**

Pulveris ir smalks, baltā vai iedzeltenā krāsā.

Pa 5 g tumša stikla trauciņā, kas aizvākota ar polietilēna vāciņu.

Trauciņš ar pievienoto lietošanas instrukciju iepakots marķētā kartona kastītē.

**Reģistrācijas apliecības īpašnieks un ražotājs**

AS “Rīgas farmaceitiskā fabrika”

Ozolu iela 10, Rīga, LV‑1005, Latvija

Telefons: 67355550, 67355551

Fakss: 67355551

E‑pasts: rff@rff.lv

**Šī lietošanas instrukcija pēdējo reizi pārskatīta:** 11/2017